Ungal deg tsekla taqbaylit, deg talliyin-ines timenza ilul-d akken ad d-yessenfali ɣef tegnatin i tettidir tmetti, ladɣa ɣef yizefran i asen-yettwakksen, tamagit d tutlayt. Ungal aqbayli yella-d d asfukel iǧehden ɣef tilin n tsekla taqbaylit s wugar n wannawen-is. Imi tulmisin-is ssebganent-d asnulfu, dɣa tasekla taqbaylit teffeɣ-d seg talliyin-nni n ujerred ɣer tira tungalant deg yiseggasen n 80, s tira n ASFEL n Racid Ɛellic d ASKUTI n Saɛid Saɛdi.